Dit het al ’n hele rukkie gelede gebeur, maar ons hoor nou eers daarvan. Die DBV het te wete op ’n goeie dag sy inspekteurs uitgestuur om te gaan ondersoek instel by ’n bekende Bronbergse kuierplek. Hulle het ’n klagte gekry, sê die inspekteurs toe hulle by die eetplek aankom, dat hier skilpaaie bedien word. En dit, sê die inspekteurs, is heeltemal teen die wet. Dit het die verstomde eienaars van die kuierplek ’n wyle geneem om agter te kom dat een of ander goedbedoelende ignoramus geglo het die“skilpadjies” op die spyskaart is van dié soort wat met sy huisie op die rug in die veld rondloop.
Oom Koos sê dit gaan regtig nou beroerd met die land se ekonomie. Selfs die groot helpende hand van sy bank is deesdae maar bra bewerig. Hy bank nou al by hulle van toeka af, en nou, vir die eerste keer, is selfs die bank in die moeilikheid. Hy weet dit, want anderdag toe hy wou geld trek by die bank se masjien toe sê die strokie: “Onvoldoende fondse.”